SKRIFTLIG FORESPØRGSEL E-1359/01

af Laura González Álvarez (GUE/NGL) til Kommissionen

(7. maj 2001)

Om: Sundheds- og miljøproblemer (Mugardos La Coruña, Spanien)

I årevis har virksomheden Forestal de Atlántico S.A., som er beliggende i Mugardos kommune (La Coruña, Spanien), forårsaget alvorlige sundhedsproblemer for indbyggerne i området og foretaget ødelæggelser af miljøet. Udslip i atmosfæren fra denne fabrik fremkalder irritation af øjne og næse og lugtgener med alt, hvad det kan indebære af skader for mennesker og deres omgivelser. Desuden medfører virksomhedens

aktiviteter en betydelig støjforurening og udslip af faste og flydende produkter, som forurener de arealer, der befinder sig i umiddelbar nærhed.

Til alt dette skal lægges den forestående opførelse af et gasanlæg ikke langt fra et beboelseskvarter, mindre end 1500 meter fra byen Mugardos. Til realisering af dette anlæg er der allerede gennemført afgravning og opfyldning ved Ferrol fjorden på et areal af 90 000 m2.

Kan Kommissionen garantere, at virksomhedens aktiviteter ikke udgør en risiko for hverken helbred eller miljø, og at følgende direktiver i den foreliggende sag er anvendt korrekt:

- direktiv 91/156/EØF(1) om ændring af direktiv 75/442/EØF(2) om affald

- direktiv 85/337/EØF(3) om vurdering af visse offentlige og private projekters indvirkning på miljøet

- direktiv 80/68/EØF(4) om beskyttelse af grundvandet mod forurening forårsaget af visse farlige stoffer

- direktiv 96/82/EF(5) om kontrol med risikoen for større uheld med farlige stoffer

- direktiv 75/439/EØF(6) om bortskaffelse af olieaffald

- direktiv 90/313/EØF(7) om fri adgang til miljøoplysninger?

Kan Kommissionen holde mig orienteret om, hvilke forholdsregler, den har til hensigt at træffe i denne sag?

(1) EFT L 78 af 26.3.1991, s. 32.

(2) EFT L 194 af 25.7.1975, s. 39.

(3) EFT L 175 af 5.7.1985, s. 40.

(4) EFT L 20 af 26.1.1980, s. 43.

(5) EFT L 10 af 14.1.1997, s. 13.

(6) EFT L 194 af 25.7.1975, s. 23.

(7) EFT L 158 af 23.6.1990, s. 56.

Samlet svar afgivet på Kommissionens vegne af Margot Wallström på skriftlige forespørgsler E-1310/01, E-1359/01 og E-1379/01

(5. juli 2001)

Kommissionen er ikke bekendt med de af de ærede medlemmer nævnte problemer vedrørende Forestal Atlántico SA-anlægget eller det planlagte gasfordampningsanlæg, som skal bygges i samme kommune som det førstnævnte anlæg, nemlig Mugardos (Galicien).

Ved første øjekast ser det ud til, at Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1), senest ændret ved direktiv 97/11/EF af 3. marts 1997(2), finder anvendelse.

For at Rådets direktiv 96/82/EF af 16. december 1996 om kontrol med risikoen for større uheld med farlige stoffer(3) (herefter benævnt Seveso-direktivet) kan bringes i anvendelse, skal to betingelser være opfyldt:

- mængden af farlige stoffer i anlægget skal overstige de tærskelmængder, der er fastsat i bilag I til direktivet. I dette bilag er der fastsat to tærskler, en minimumstærskel og en maksimumstærskel. Hvis mængden af farlige stoffer ikke overstiger minimumstærsklen, finder Seveso-direktivet ikke anvendelse. Hvis mængden af farlige stoffer ligger mellem minimumstærsklen og maksimumstærsklen, finder kun visse af direktivets bestemmelser anvendelse. Hvis mængden overstiger maksimumstærsklen, finder alle bestemmelserne anvendelse. For naturgas, f.eks., er minimumstærsklen fastsat til 50 ton og maksimumstærsklen til 200 ton

- anlægget må ikke høre til de sektorer, der er undtaget i henhold til artikel 4. Det skal i denne forbindelse understreges, at Seveso-direktivet ikke omfatter transport af farlige stoffer samt midlertidig oplagring, f. eks. i havne.

Kommissionen er klar over, at der er problemer med at få Rådets direktiv 96/61/EF af 24. september 1996 om integreret forebyggelse og bekæmpelse af forurening(4) gennemført i Spanien, og den har indledt en overtrædelsesprocedure mod Spanien på grund af den forsinkede gennemførelse af dette direktiv.

Bortset fra dette er Kommissionen ikke i besiddelse af oplysninger, som giver anledning til at tro, at de spanske myndigheder ikke vil overholde EU's miljøbeskyttelsesregler, når den giver tilladelse til det af de ærede medlemmer nævnte projekt.

Kommissionen vil forsøge at indhente nærmere oplysninger hos de spanske myndigheder både om dette projekt og om det eksisterende anlæg.

Som traktaternes vogter vil Kommissionen tage de nødvendige skridt for at sikre, at fællesskabslovgivningen overholdes i de foreliggende tilfælde.

(1) EFT L 175 af 5.7.1985.

(2) EFT L 73 af 14.3.1997.

(3) EFT L 10 af 14.1.1997.

(4) EFT L 257 af 10.10.1996.